b'\n_START_ARTICLE_\nBiserica Sf\xc3\xa2ntul Dumitru din Orhei\n_START_SECTION_\nIstoric\n_START_PARAGRAPH_\nL\xc4\x83ca\xc8\x99ul a fost ctitorit \xc3\xaen 1637 de c\xc4\x83tre Vasile Lupu, domnitorul \xc8\x9a\xc4\x83rii Moldovei \xc3\xaentre 1634\xe2\x80\x931653. Drept m\xc4\x83rturie serve\xc8\x99te o pisanie cu stema Moldovei \xc3\xaen centru, instalat\xc4\x83 deasupra intr\xc4\x83rii \xc3\xaen biseric\xc4\x83, cu urm\xc4\x83torul text:_NEWLINE_\xe2\x80\x9eCu binevoin\xc8\x9ba Tat\xc4\x83lui \xc8\x99i cu ajutorul Fiului \xc8\x99i cu s\xc4\x83v\xc3\xa2r\xc8\x99irea Sf\xc3\xa2ntului Duh, a ctitorit acest l\xc4\x83ca\xc8\x99, \xc3\xaen numele preasl\xc4\x83vitului Dumnezeu - f\xc4\x83c\xc4\x83tor de minuni - Ion Vasile Voievod din mila lui Dumnezeu, domn al \xc8\x9a\xc4\x83rii Moldovei \xc8\x99i Doamna sa Teodosia \xc8\x99i copiii voievodului\xe2\x80\x9d_NEWLINE_Aspectul exterior a fost modificat de-a lungul anilor, fiind ad\xc4\x83ugat\xc4\x83 clopotni\xc8\x9ba \xc3\xaen dou\xc4\x83 niveluri.\n_START_SECTION_\nDescriere\n_START_PARAGRAPH_\nBiserica este de tip moldovenesc vechi mixt. Pronaosul este dreptunghiular \xc8\x99i alungit, intrarea \xc3\xaen el este precedat\xc4\x83 de un pridvor \xc3\xaenchis, amplasat nu \xc3\xaen continuarea pronaosului, ci dintr-o parte, \xc3\xaen ciuda tradi\xc8\x9biei. Turnul clopotni\xc8\x9bei este amplasat deasupra pronaosului. Portalul este \xc3\xaempodobit de un chenar de piatr\xc4\x83 \xc3\xaen stil gotic. \xc8\x98i ferestrele sunt decorate cu unele elemente gotice. Cupolele naosului \xc8\x99i pronaosului sunt probabil singurele autentice din piatr\xc4\x83 \xc3\xaen bisericile moldovene\xc8\x99ti care nu au fost afectate de trecerea timpului._NEWLINE_\xc3\x8en curtea bisericii se g\xc4\x83se\xc8\x99te monumentul ctitorului Vasile Lupu. Monumentul este turnat \xc3\xaen bronz \xc8\x99i este opera sculptorului Oscar Han.\n_START_SECTION_\nContemporaneitate\n_START_PARAGRAPH_\nBiserica face parte din Patrimoniul arhitectural na\xc8\x9bional, fiind una din cele mai importante construc\xc8\x9bii ecleziastice din \xc8\x9bar\xc4\x83 p\xc4\x83strat\xc4\x83 p\xc3\xa2n\xc4\x83 \xc3\xaen ziua de azi. Imaginea bisericii este tip\xc4\x83rit\xc4\x83 pe verso-ul bancnotei de 5 lei moldovene\xc8\x99ti._NEWLINE_\xc3\x8en 1939, biserica a beneficiat de lucr\xc4\x83ri de restaurare, eveniment consemnat pe o plac\xc4\x83 de marmor\xc4\x83 a\xc8\x99ezat\xc4\x83 la intrare. Tot atunci, pictorul Petru Remus Troteanu a restaurat picturile murale din interior, dintre care una \xc3\xael reprezint\xc4\x83 pe Vasile Lupu \xc8\x9bin\xc3\xa2nd \xc3\xaen m\xc3\xa2ini macheta bisericii. De atunci zugr\xc4\x83veala a fost vizibil afectat\xc4\x83 de fumul lum\xc3\xa2n\xc4\x83rilor, \xc3\xaen schimb pictura mural\xc4\x83 s-a p\xc4\x83strat bine. Clopotele sunt g\xc4\x83urite de gloan\xc8\x9be, vestigii ale celui de-al Doilea R\xc4\x83zboi Mondial.'